  Виталий Пронин О. АвдееваШаерамы Нылпилэсь правооссэ утёнъя уполномоченной юнматэм дырысен 7 ар ортчиз. Та ужез валтыны оскизы Ижын вордӥськем но кыдам нылкышнолы Ольга Леонидовна Авдеевалы. 33 ар ӵоже городысь 45 номеро школаын дышетэм но кивалтэм мурт туннэ капчиен огкыл шедьтэ пиналъёсын. Со сюлмаськемен, нылпиослы пумит лэсьтэм кышкыт йыружъёс шараямын, уно пиналъёс утемын. Нылпиосты утён нунал азьын кенешимы, макем секыт солэн валтоно удысэз, кыӵе ужпумъёсъя вазисько солы.- Ольга Леонидовна, куке малпалляды-а, нылпиосты утён ӧрын ужалоды шуыса?- Пичи дыръям вуриськись луыны турттӥсько вал. Басма вандылыны, солэсь маке пӧрмытъяны туж кельшылӥз. Али валасько: ярам ай, вуриськисе мынӥськымтэ - сямы со ужлы тупасьтэм: интыям пукыны уг чидаськы. Сыӵе дыръя кыӵе умой вуриськись мынэсьтым пӧрмысал? Но котьку тау шуисько анай-атаелы, дышетӥсе мыныны косӥзы шуыса. Школаысь директорен кусыпъёсмы туж умоесь вал. Огпол соин кема кенешыса пуким. Со оскытӥз, пиналъёсты визьноданы быгато шуыса. Школаез йылпумъякум ик, со мыным ӵектӥз: аттестат басьтэмед бере ик дышетыны кыль. Со вакытэ уго дышетӥсьёс тырмымтэен школаосын югдур секыт вал. Уждун пичи тырылӥзы. Соин ик выпускникъёссэс уноез школае кельтыны вырылӥзы, пиналъёслэн опытсы но, дипломзы но ӧй вал ке но. Дышетӥсь сяна, пионер-вожатой, лаборант луыны ӵектылӥзы. Озьы дышетскем школаям мон эшеным кыли. Мыным, 17 аресъем муртлы, соку ик сётӥзы 2-тӥ классэз валтыны. Кышканэ ик ӧй вал, уг быгаты шуыса. Егит мылкыд котьмае ворме уго. Тау карисько со класслы. Мон нылпиосын ӵош ачим но будӥ. Тау карисько соослэн анай-атайёссылы. Али ке но котькудзэс нимын-тулын тодӥсько. Кыӵе ке ужрадъёс ортчытъяны, походэ я киное ветлыны соос мыным котьку юрттылӥзы. Соос адӟо вал, дыр, тырмымтэосме-янгышъёсме, но ноку куаретэмзы ӧвӧл.Кин тодэ, соку ик школае ӧй кельтысалзы ке, нырысь университетэз йылпумъясал ке, оло, со школае ӧй но берытскысал ни. 8 арескам лыктыса, мон отысь кошки 48 аресын.- Сомында ар одӥг интыын жадён мылкыд уг вайы-а?- Ялан маке выльзэ лэсьтӥськод ке, жадён сярысь малпанэз ик ӧвӧл. 1997-тӥ арын монэ 45-тӥ школалы директоре пуктыкузы, соку ик малпаськыны кутски: мар кароно татын дышетонэз муромытон понна? Азинскытэк уго улыны уг быгатӥськы. Ваньзэ лэсьтӥ сое социально-экономической лицей карон понна. Директорысь уполномоченное кошкон азям 1 арня гинэ на кылемын вал школаез аккредитация пыр поттыны. Ас азям пуктэм ужпумме быдэстӥ.Нылпилэсь правооссэ утёнъя уполномоченное кӧня ке кандидат вал. Президент Александр Волков та ужез оскиз мыным. Школаямы уго анай-атайёсын но нылпиосын уж зол пуктэмын вал со вакытэ ик. Соку милям школаямы гинэ «Семья» центр ужаз. Нылпиез семьялэсь нимаз будэтыны-визьноданы уг луы. Соин ик сексолог, юрист, психолог кадь сюбег специалистъёсын дэмен тыршимы. Тазьы ужаны быгатэммес адӟыса ик, монэ нылпилэсь правооссэ утёнъя оскем муртэ пуктӥзы.Ноку уг вунэтӥськы дорам вуэм нырысетӥ вазиськонэз. Песянайлэсь внучказэ опека улысь талазы, дыды дорысьтыз пега, школаын ассэ урод возе шуыса. Нылпи юртэ келяны решение кутӥзы. Та кык адямиос ог-огзылы туж кулэ шуыса, соку ваньзэ лэсьтӥмы нылашез песянаезлы выльысь берыктон понна.Нылпиос семьяын будыны кулэ. Егитъёслэсь рос-прос луэмзэс, семья кылдытэмзэс возьмаськомы. Но нылпи юртъёстӥ костаськем мурт семья кылдытыны быгатоз-а - шуг вераны. Каб луыны кулэ. Котькудмы, асьмеос но валатэк, анай-атайёсмылэсь адӟыса, сое кылдытӥськомы. Зэм, сиротаос пӧлын но умой учыръёс вань. Кузпалъёс пӧлысь уго ӵемысь огез тыро семьяысь потэмын луэ.Туннэ шаерысьтымы нылпиосты семьяосы сётонъя уж нуиське. Но со уг вера, вань нылпи юртъёсты ворсаны турттћськом шуыса. Нылпи юртъёсты быдтыны уз луы. Котьку луозы нокинлы кулэтэм пиналъёс. Туннэ шаерамы 10-лэсь трос нылпи юртъёс. Отын уноез подростокъёс. Соосты уг басьто ни, сямзы секыт шуыса. Тужгес кышкытэз: семьяосы басьяса, соосты детдоме выльысь берыкто. Приёмной семьялэсь пиналэз куштэмзэ валэктыны луэ ай. Но ӵемысь берыкто ас песянайёссы. Сыӵе нылпиос нокинлы уг оско ни. Собере, пӧлазы трос бадӟым семьяосысь нылпиос, висись пиналъёс. Куддыр  4-5 сузэр-вынъёс но вуо детдоме. Законъя соосты люкыны ум быгатӥське, нош сомындазэс дэмен басьтӥсь уг сюры.Зэм, детдомын нылпиос сютэм уг уло, дӥсьсы шуныт. Но татын иждивенецъёсты будэтӥськомы. Семьяын уго соос тусьты-пуньы миськозы, выж ӵужозы, картошка октозы, нош нылпи юртын озьы ӧвӧл ни. Зэм, семьяен улыны дышетон радъямын, кылсярысь, Вотка нылпи юртын. Пиналъёс семьяен кадь уло, соос шутэтскон нуналъёслы азьпала чаклало, мар сиён пӧралозы, мар со понна басьтоно. Озьы воспитательёсынызы дэмен хозяйство нуыны дышетско.- Туж трос вераськонъёс ветло, кин луыны кулэ нылпилэсь правооссэ утёнъя уполномоченной...- Юридической юанъёсын туж ӵем пумиськиськом бере, юрист, шуо. Куд-огез психолог пала дурбасьтэ. Штатын юристмы ӧвӧл ке но, троссэ ужпумъёсты Удмуртиысь Адвокатъёслэн палатаенызы сэрттӥськомы, ми борды адвокат юнматэмын. Юстицияя министерствоысь специалистъёсын дэмен тыршиськомы.Та ужын валтӥсез мукетыз: нылпиос тыныд сюлэм вӧсьсэс мед оскозы. Нош та понна огкыл шедьтыны быгатыны кулэ. Лыдъясько, та мынам пӧрме. Арлы быдэ ваньмыз пќлысь 10-15 процентэз нылпиос дорам вазисько. Кылем арын, кылсярысь, 922 мурт вазиськиз. Нырысь аръёсаз  500-600 мурт вазиськылӥз. Та вазиськыны дӥсьтэмъёсыз гинэ. Мон уг лыдъяськы ёросъёсы потаса ужамме, пумиськонъёс бере нылпиосын нимаз кенешемъёсме.Огпол республикаысьтымы огаз школаын юзырес учыр луиз. Дышетӥсь быдэ вуымтэ 2 нылпиосты сантэмаса возе вылэм шуыса, шараяськиз. Нош пӧлазы ик мукет обидем нылъёс вань на ке? Оло, вазиськыны гинэ кышкало? Шаерысьтымы Следствиея управлениен кивалтӥсь Владимир Никешкин вазиськиз: Ольга Леонидовна, оло, тӥ ёросэ потоды, оло, тӥледлы пиналъёс усьтӥськозы - милемлы шараяны уг дӥсьто. Соку ик ёросэ дыртӥ, нылпиосын вераськи, пӧрмиз, эшшо огзэ сантэмам пиналэз шедьтӥмы.- Тодӥсько: тӥляд телефон номерды котькуд школаын адӟымон интыын. Котькудӥз отчы вазиськыны быгатэ. Но огез ужпум - ялон ошыны, мукетыз - огкыл шедьтыны... Нылпиос сюлмаськонъёссэс верало- Бен, нылпиос уггес жингырто. Соос уг вазисько оскон телефонъя но. Воксё пумаз вуэмъёс гинэ телефон доры кыстӥсько. Но нылпиос уг жингырто ке, родняоссы я анай-атайёссы вазисько. Кылем арня вискын шимес учыр шараяськиз. Опекае басьтэм нылашез опекунлэн карт шуонэз 2010-тӥ арысен сантэмаса возе вылэм. Со нылашен ужазы дышетӥсьёс, адӟизы мылкыдъёссэ психологъёс, родняосыз. Телефонъёсмы нылашлэн син азяз вал. Но со шыпыт улӥз.Адямилы оскон понна нылпилы сое адӟыны, соин ваче син кыльыны кулэ. Соин ик пумиськонъёс дыръя директорез, дышетӥсьёсты кабинетысь котьку потыны курисько. Соос шуо: ми мышкысь парта сьӧрын шыпыт пуком, нокинлы ум люкетэ. Но нылпиос соос азьын уз усьтӥське. Нылпиослы котьку ачим сярысь верасько, буйгатӥсько: нокин номыре уз тоды. Зэм, быдэс класс азьын кудзы ке сюлэмзэс усьтыны уз ӝутӥське. Соин ик котькинлы бумага, ручка сётӥсько но, юанзы вань ке, юрттэт кулэ ке, телефон номерзэс гожтыны курисько.Туннэ туж трос ӝоже уськытэм пиналъёс асьсэ дуннеязы уло. Соос кышкатэмын, соос нокинлы уг оско. Куддыр уго пинал кинлы ке вазиськылӥз ни, но солы ӧз юрттэ. Куддыр уго анайёс гинэ но нылзылы юрттыны уг быгато. Таиз тужгес шимесэз: куд-ог кышномуртъёслы куддыр валтӥсь интыын луэ воргорон, со уксё поттӥсь, нылкышно быръе сое, озьы нылпизэ палэнтэ. Огпол сыӵе учыр судозь вуиз, отын нылызлэсь правооссэ утёнэ пыриськиз закон, анаез уго нылзэ утёнлэсь пумит кариськиз.Мон уг возьмаськы, котькуд пумиськонын дорам кин ке матэктоз шуыса. Но котьку сюлэм шуг луэ, нылпиос дорам нимысьтыз кенешыны кылё ке. Куддыр, анай шуныт тырмымтэен но, дорам вуо. Гуртысь умой семьяосысь ӟеч нылъёс ӵемысь юало: пияшен пумиськылӥсько, яратӥсько, нош со, пе, валесэ ӧте, анаелэсь та сярысь юаны уг дӥсьтӥськы, ачим мар карыны уг тодӥськы. Анай-атайёссы уг валало шуыса, тросэз ӝожтӥсько. Анай сямен котькуд вӧсьсэс кылыны, югдур шоры аслэсьтым учконме валэктыны, кытын ке ӟыгыртыны тыршисько. Тросэзлы кылзыны быгатэм гинэ но туж бадӟым юрттэт луэ улонын азьлань вамыштон понна.Ӵемысь анай-атайёс нылпиоссэс укыр њеч будэтыны туртто, нош пинал котыр ласянь усто луыны уг быгаты, со талэсь туж курадӟе. Сыӵе дыръя шуисько, валэктӥсько, анай-атаез валаны луэ шуыса. Асьмелэн уго сямамы пыӵамын: ӟеч кылмес вераны ум быгатӥське, нош кесяськыны ыммы котьку усьтэмын. Мар сиид, кыӵе отметка басьтӥд шуыса, юаськомы, нош кыӵе мылкыдыд, мар тонэ сюлмаськытэ - тазэ тодыны тодамы но уг лыкты. Асьмеос дышемын ӧвӧл ог-огенымы вераськыны, та туж зол шӧдӥське.Валасько: маке дэмланы туж капчи, сое быдэстыны - секыт. Ми ялан шуиськомы: вераське нылпиосыныды котьма сярысь. Таӵе дэмлан бере куд-огез 15 аресъем пиналыз котыре тэбине. Но шуак быгатоз шат пинал усьтӥськыны? Туннэ асьмелы анай-атайёсты шонер вераськыны, юанъёс сётъяны гинэ но дышетыны кулэ. Сотэк асьмелэн нылпиосмы уз дыше мумы-бубы луыны.Нылпиос бадӟымъёслы уг оско: мае соос милям тунсыко улонысьтымы валалозы, шуо. Пиналлы вираз пыӵатыны кулэ, тӥ сое кылоды шуыса. Нылпиос уг ярато, анай-атайёс вераськонзэс ӵошатон бордысен кутско ке. Кылсярысь, соос шуо: ми вакытэ озьы каро вал... Соку ик валан кылдэ: тон шонер ӧвӧл, тон лэсьтыны кулэ мон косэмъя. Но пинал вашкала сямъя улыны уг быгаты - али мукет вакыт.- Но тӥ огнады, ёросъёс трос. Кызьы котькудаз вуттӥськиськоды? Нылпиосын кенешон- Кабинетам уг пукиськы. Собере мон огнам ӧвӧл - бордам юрттӥсе вань. Ӵемысь ужаськомы депутатъёсын, калык огазеяськонъёсын валче. Югдурез котыр ласянь эскерыны кулэ уго. Зэм, куддыр мон шоры чиновник шоры кадь учко. Но мон асме  чиновникен уг лыдъяськы.Туала вакытэ школаосын психологъёс вань. Соосын но кенешиськомы. Зэм, мынам бадӟымгес осконэ классэн кивалтӥсьёслы, нылпиос соослы сюлэмшугзэс ӵемгес усьто. Со уго нылпилэсь семьязэ но тодэ, ассэ но нуналлы быдэ адӟе. Дышетӥсь бордысь туж тросэз потэ. Но со сяна, школаос, нылпи юртъёс усьтэмын луыны кулэ волонтёръёслы, тренеръёслы, калык огазеяськонъёслы. Нылпилэн луонлыкез мед луоз соиз я таиз борды басьтӥськыны. Мон огнам зэмен ик вань нылпиосты вӧсьлэсь шобыртыны уг быгаты. Но мон доры сюрылэм пиналэз син шорам возьыны тыршисько. Куд-огез асьсэос ӵемгес вазиськыло, анай шуныт утчаса. Огез нылкышно будэтэ инвалид пиналэз. Со ваньзэ ачиз вормыны турттэ. Но со мон доры араз огпол одно лыктэ но шуэ: Ольга Леонидовна, таяз учырын уг быгатӥськы ни, юрттэ. Юрттӥськом.- Мар кароно нылпиосты утён понна? - Анай-атайёсты анай-атай луыны дышетыны кулэ. Туж тросэз шуг-секытъёс уго семьяын ог-огдэ валамтэен валче кылдо. Асьсэды быдтӥсь пиналъёсты ик учконо ке, мугзэ кин ке шудтэм яратонэн герӟа, мукетыз школа вылэ чӧлске. Но мургес копыштоно ке, адӟиське: шуг-секытъёс семьяын. Семьялы юрттыны кулэ. Со  мукет луысал, солы юрттэт сётысалмы ке. Семья ёрмыса улыку, нылпиос пӧлын йыртэман учыръёс йыло. Зэм, миым арен ӵошатоно ке, туэ шаерамы йыружъёс 10 процентлы кулэсмемын. Но нылпиос ӵемысь лушкасько, малы ке шуоно вожъясько узыргес улӥсь пиналъёслы. Мон уг вераськы, котькинлы соку ик айфон сётоно шуыса. Но туннэ кадь пӧртэм доходэн улон туж уродэн шӧдӥське нылпиос вылын.Анайлы луонлык сётоно нылпизэ 1,5 аресказ садэ интыяны но уже потыны.  Соку кызьы меда улом ай шуыса керӟегъяськонъёсыз но бырозы. 2006-тӥ арез учконо ке, нылпи садэ 100 интые 110 мурт куриськиз. Со ясли гинэ ӧвӧл. 3 аресысен 7 аресозь но черод котькытын пытсамын ӧвӧл. Соин ик частной садъёсты кылдытоно. Туннэ быдэс шаерамы 2 сыџе нылпи сад. Зэм, дуныз бадӟым. Но куд-ог семьяос понна со югдурысь потон амал. Пермь улосын 1,5 аресъем пиналзэ садэ интыяны быгатымтэ анайлы компенсация тыриське. Со уксёен няня но кутыны, частной садэ но куриськыны луэ. Асьме дорын лицензитэк ужась группаос вань. Компенсация тырон пумысен вазиськылӥм, но бюджетын солы уксё ӧвӧл. Оскисько, улон воштӥськемъя частной садъёсты усьтӥсь луоз. Ми валаськомы ук: сомында нылпи сад ӝутыны ум быгатэ. Собере, вужъёссэ но выльдоно-кышъяно.- Дышетӥсьёслэн ӵе-мысь асьсэ пиналъёссылы дырзы уг тырмы. Тӥ асьтэлэсь пиналъёстэс кызьы будэтӥды?- Кыксэ ик пиосме ачим дышетӥ. Тросэз юало: шонер-а со, анай дышетӥсь ке. Уродэз ӧвӧл. Тон сяна, соосты нокин но сыӵе мур уз тоды ук. Тырме вал-а соослы дыры но саклыке? Азьло малпасько вал: нылпиосыным тырмыт вырисько. Али валасько: быдэ вуэмзэс валатэк кыли. Но мынам али внуке будэ, солы вань ваньмон дырме висъяны турттӥсько.- Кузпалды шутэтскон нуналъёсы но ужамдэс, ялан телефон вылын пукемдэс вала-а?- Доре бертӥсько - котьку пумита пӧрам сиёнэн. Мон таӵе вылӥозь ӧй ӝутӥськысал, картэ монэ ӧй валасал ке. Ужан интыме воштон, маке карон азьын мон котьку солэсь визь-кенеш юасько. Со шуэ: аслад кужымедлы оскиськод ке, мын, лэсьты, мон тодӥсько ук, тон аслад шӧдэмедъя карод. Озьы ик луэ. Зэм, картэ туж ӧжыт тодэ мынам уже сярысь. Доре бертыса, мон умоез сярысь вераськыны тыршисько. ужъя тодэм учыръёсты эшшо огпол тодэ вайыны, соос сярысь вераны туж секыт. Нош верано луэ югдурез утисьёслы но, пӧртэм совещаниосын но. Мыным куддыр шуо: оло, сокем юзырес учыръёсты шараяно ќвќл? Анай-атайёслэн собраниосазы, дышетӥсьёсын пумиськылыса, мон верасько: котькыӵе курыт медло, но лыдпусъёс вунозы, нош шимес учыръёсты верай ке, соос йырады весяклы кылёзы, соку, оло, чакласькисьгес луоды. Кылсярысь, песянай опекае басьтэм 2 внукъёсыз пӧлысь огзэ нылпи юртэ вае но шуэ: мон тыныд верай вал, астэ урод возид ке, детдоме берен ваё шуыса, тани кылме быдэстӥсько. Кема озьы кышкатъяса возе со нылашсэ, отӥяз воксёлы кельтэ. Нылаш ассэ ачиз быдтэ. Нырысь анаез вузаз, сое ӧз чакла. Анай луон правоосызлэсь люкизы, отӥяз песянаез изьверъяськиз. Нош куд-огез воксё но олокыӵе но окты-калтыосын юэ, нылпиоссы отын ик пыд улазы шудо, уг ик малпасько, со юлтошъёссы уйин пиналзэс вӧсь карыны быгатозы шуыса. Та выллем учыръёсты кылыса ке но, оскисько, адямиос малпаськозы кызьы улэмзы сярысь.- Юзырес учыръёслэсь асьтэлэн но йырды уг поромы-а?- Соин но ваньмон дыръям 6 сотка бакчаям бугыръяськисько, вань синвуме отчы кельтыны тыршисько. Толалтэ лымы пазясько, корка котырын бергасько. Та монэ буйгатэ. Директорын сярысь, уполномоченной луыса ужаны секытгес. Школаын но туж трос шуг-секытъёс кылдыло. Нылпиослэн сямзы секыт, анай-атайёсын огкыл шедьтыны капчи ӧвӧл. Но школаын капчи мылкыд басьтӥськод, нылпиосын ужаса, вераськыса. Соос уго серекъято но, бӧрдыто но. Нош уполномоченнойлэн ужез ӵемысь сюлэмшугъёсын, вӧсь луонъёсын герӟаськемын. Солы дышыны нокызьы уг луы. 6 толэзьем пиналэз вордэм песятаез сантэма ке, кызьы сюлэмыд вӧсь уз луы? Но туж шумпотӥсько, кинлы ке юрттыны быгатӥсько ке. Огпол 2 пиналэн семья анай капиталэн Ижын квартира басьтӥз. Бератаз гинэ шараяськиз: сделка, законэз тӥяса, лэсьтэмын, квартиразэ вузась недееспособной вылэм.  Семья дорам вазиськиз. Адвокатъёсты шедьтӥм, шаерысьтымы Верховной судэ вазиськимы. Семья юрттэк ӧз кыльы. Таӵе умой учыръёс понна ужам потэ.Анай-атайёс, яратэ асьтэ нылпиостэс! Уж но, уксё но соосты уз воштэ! Жаль, сое бер валаськомы. Нылпиос, кыӵе ке шуг-секытъёсты вань ке, тодэ: соосты тупатыны луэ. Но тӥледлы юрттон понна ми соос сярысь тодыны кулэ! Мынам телефонъёсы: 8-982-120-19-07 яке 8 (3412) 57-10-49. Пиналлэн правоез - шудо луыны.    